আকাশ থেকে ভেঙে পড়ল যাত্রীবাহী কপ্টার, উত্তরাখণ্ডে হুলুস্থুল কাণ্ড

ওয়েব ডেস্ক: উড়তে উড়তে মাঝ আকাশেই ভেঙে পড়ল যাত্রীবাহী হেলকপ্টার (Helicopter Crash)। উত্তরাখণ্ডের (Uttarakhand) উত্তরকাশীর ঘটনা। জানা গিয়েছে, বৃহস্পতিবার সকালে এই হেলিকপ্টার দুর্ঘটনায় চার পর্যটকের মৃত্যু হয়েছেন এবং দু’জন আহত হয়েছেন। সূত্রের খবর, দেরাদুন থেকে হরশিলের উদ্দেশ্যে যাত্রা করা হেলিকপ্টারটি দুর্ঘটনার কবলে পড়ে। ইতিমধ্যে রাজ্যের মুখ্যমন্ত্রী পুষ্কর সিং ধামি (Pushkar Singh Dhami) শোকপ্রকাশ করে আহতদের সহায়তার নির্দেশ দিয়েছেন এবং তদন্তের আশ্বাস দিয়েছেন। রাজ্য দুর্যোগ মোকাবিলা বাহিনী ও প্রশাসন উদ্ধারকাজ চালাচ্ছে। দুর্ঘটনার কারণ খতিয়ে দেখা হচ্ছে।

জানা গিয়েছে, দেরাদুন থেকে হরশিল হেলিপ্যাডের উদ্দেশে যাত্রীবোঝাই ওই হেলিকপ্টারটি রওনা হয়েছিল। সেখান থেকে পর্যটকদের প্রায় ৩০ কিলোমিটার দূরের গঙ্গনানি পর্যন্ত সড়কপথে যাওয়ার কথা ছিল। কিন্তু মাঝপথে আকাশেই দুর্ঘটনার কবলে পড়ে কপ্টারটি।

আরও পড়ুন: পাকিস্তানকে কোণঠাসা করতে আরও বড় পদক্ষেপ ভারতের!

দুর্ঘটনার খবর পেয়ে রাজ্য দুর্যোগ মোকাবিলা বাহিনী এবং জেলা প্রশাসনের দল দ্রুত ঘটনাস্থলে পৌঁছেছে এবং উদ্ধারকাজ শুরু হয়েছে। উত্তরকাশীর জেলা শাসকও ঘটনাস্থলের উদ্দেশে রওনা হয়েছেন। সূত্রের খবর, হেলিকপ্টারটিতে মোট ছয়জন যাত্রী ছিলেন। তাঁদের মধ্যে চারজনের মৃত্যু হয়েছে এবং দু’জন আহত অবস্থায় উদ্ধার হয়েছেন।

উত্তরাখণ্ডের মুখ্যমন্ত্রী পুষ্কর সিং ধামি সামাজিক মাধ্যমে এই দুর্ঘটনার খবর জানিয়ে শোকপ্রকাশ করেছেন। তিনি লিখেছেন, “এই মর্মান্তিক দুর্ঘটনায় মৃত ব্যক্তিদের আত্মার শান্তি কামনা করি এবং শোকাহত পরিবারের প্রতি সমবেদনা জানাই। ঈশ্বর তাঁদের এই অপূরণীয় ক্ষতি সহ্য করার শক্তি দিন।” তিনি আরও জানিয়েছেন, আহতদের সর্বাত্মক চিকিৎসা সহায়তা দিতে এবং দুর্ঘটনার তদন্ত করতে প্রশাসনকে নির্দেশ দেওয়া হয়েছে।