আওরঙ্গজেবপুর হল শিবাজীনগর! ফের ১১ স্থানের নাম বদল বিজেপির

ওয়েব ডেস্ক: ধর্মের দোহাই দিয়ে ফের একাধিক জায়গার নাম পরিবর্তন বিজেপি (BJP) শাসিত উত্তরাখণ্ডে (Uttarakhand)। মুখ্যমন্ত্রী পুষ্কর সিং ধামির (Pushkar Singh Dhami) নির্দেশে একইসঙ্গে রাজ্যের ১১টি জায়গার নাম পরিবর্তনের (Places Names Changed) সিদ্ধান্ত নেওয়া হয়েছে বলে খবর। উত্তরাখণ্ড সরকারের এই সিদ্ধান্তের ফলে আওরঙ্গজেবপুর হয়ে উঠছে শিবাজীনগর, গাজিওয়ালি হচ্ছে আর্যনগর। মুখ্যমন্ত্রীর দাবি, রাজ্যের জনগণের ভাবাবেগ, ভারতীয় সংস্কৃতি ও ঐতিহ্যের সঙ্গে সামঞ্জস্য রেখে নাম পরিবর্তন করা হয়েছে।

যেসব জায়গার নাম পরিবর্তন হচ্ছে:

আওরঙ্গজেবপুর – শিবাজীনগর

গাজিওয়ালি – আর্যনগর

চাঁদপুর – জ্যোতিবা ফুলে নগর

মহম্মদপুর জাট – মোহনপুর জাট

খানপুর – শ্রীকৃষ্ণপুর

খানপুর কুরসালি – আম্বেদকর নগর

ইদ্রিশপুর – নন্দপুর

আকবরপুর – নন্দপুর

মিয়াঁওয়ালার – রামজিওয়ালা

পিরওয়ালা – কেশরি নগর

চাঁদপুর খুর্দ – পৃথ্বীরাজ নগর

আরও পড়ুন: মধ্যপ্রদেশে মদ নিষিদ্ধ, আজ থেকেই নিয়ম লাগু

তবে উত্তরাখণ্ডের এই নাম পরিবর্তন নিয়ে তীব্র প্রতিক্রিয়া জানিয়েছে বিরোধী দলগুলি। সমাজবাদী পার্টির প্রধান অখিলেশ যাদব বলেন, “এবার তাহলে উত্তরাখণ্ডের নাম বদলে উত্তরপ্রদেশ-২ করে দিন।” কংগ্রেস সাংসদ ইমরান মাসুদ বলেন, “রাজ্যে দুর্নীতি চরমে পৌঁছেছে, আর সরকার নাম বদলের রাজনীতিতে ব্যস্ত।”

প্রসঙ্গত, নামবদলের এই ধারা প্রথম শুরু হয়েছিল উত্তরপ্রদেশের মুখ্যমন্ত্রী যোগী আদিত্যনাথের হাত ধরে। এলাহাবাদ হয় প্রয়াগরাজ, মুঘলসরাই হয় দীনদয়াল উপাধ্যায় নগর এবং ফৈজাবাদ হয় অযোধ্যা। কেন্দ্র সরকারও এই পথ অনুসরণ করে রাষ্ট্রপতি ভবনের মুঘল গার্ডেনের নাম বদলে রাখে অমৃত গার্ডেন। এবার সেই পথেই হাঁটছে উত্তরাখণ্ড সরকার।