নতুন নিয়ম, ‘লিভ ইন’ সম্পর্কের আগে বাধ্যতামূলক ‘রেজিস্ট্রেশন’!

ওয়েব ডেস্ক: আজকাল ভারতের বেশ কিছু শহরে বিয়ের আগে যুগলের একসঙ্গে থাকা অর্থাৎ ‘লিভ-ইন’ প্রথার (Live In Relationship) চল বেড়েছে। এবার থেকে ‘লিভ ইন’-এ থাকতে গেলে আগে থেকে করাতে ‘রেজিস্ট্রেশন’ (Registration)। তবে পশ্চিমবঙ্গে নয়, এই নিয়ম লাগু হতে চলেছে উত্তরাখণ্ডে (Uttarakhand)। আসন্ন প্রজাতন্ত্র দিবস থেকে উত্তর ভারতের এই রাজ্যে চালু হতে চলেছে অভিন্ন দেওয়ানি বিধি (Uniform Civil Code)। দেশের প্রথম রাজ্য হিসাবে এই বিধি কার্যকর করতে চলেছে পুষ্কর সিং ধামির (Pushkar Singh Dhami) নেতৃত্বাধীন সরকার। এর মাধ্যমে বিয়ের পাশাপাশি লিভ-ইন সম্পর্ককেও আইনি কাঠামোর আওতায় আনার প্রস্তাব দেওয়া হয়েছে বলে জানা গিয়েছে।

উত্তরখণ্ড সরকার জানিয়েছে, লিভ-ইন সম্পর্কের রেজিস্ট্রেশন পদ্ধতিকে সহজ করার জন্য একটি পোর্টাল চালু করা হবে। এই পোর্টালের মাধ্যমে বিয়ে, বিবাহবিচ্ছেদ, লিভ-ইন সম্পর্ক, আইনি উত্তরাধিকারসহ বিভিন্ন পরিষেবা পাওয়া যাবে। লিভ-ইন সম্পর্কের ক্ষেত্রে যুগলের নাম, বয়স, নাগরিকত্ব, ধর্ম, পূর্ব সম্পর্কের তথ্য এবং ফোন নম্বর পোর্টালে নথিভুক্ত করতে হবে।

আরও পড়ুন: ‘স্ত্রীর অভিযোগের জন্য স্বামীর সরকারি চাকরিতে যোগদান আটকানো যায় না’ : রাজস্থান হাইকোর্ট

বিভিন্ন রিপোর্ট থেকে জানা গিয়েছে, লিভ-ইন সম্পর্কের রেজিস্ট্রেশন প্রক্রিয়াকে দু’টি ভাগে ভাগ করা হচ্ছে। যদি যুগলের একজন উত্তরাখণ্ডের বাসিন্দা হন, তাহলে এক ধরনের রেজিস্ট্রেশন এবং যদি দু’জনেই অন্য রাজ্যের বাসিন্দা হন, তবে ভিন্ন প্রক্রিয়া অনুসরণ করতে হবে। পাশাপাশি, যদি লিভ-ইন সম্পর্কে থাকাকালীন যুগলের সন্তান হয়, তাহলে সন্তানের জন্মের সাত দিনের মধ্যেই রেজিস্ট্রেশন সম্পন্ন করতে হবে।

নতুন নিয়ম অনুযায়ী, যুগলদের প্রথমেই পুলিশের কাছে নিজেদের নাম নথিভুক্ত করতে হবে। সেই সময় সঙ্গে রাখতে হবে লিভ-ইন সম্পর্কের ঘোষণাপত্র। এই উদ্যোগের মূল লক্ষ্য, লিভ-ইন সম্পর্কের স্বীকৃতি এবং আইনি সুরক্ষা প্রদান করা। অভিন্ন দেওয়ানি বিধি কার্যকর করার জন্য সুপ্রিম কোর্টের (Supreme Court) প্রাক্তন বিচারপতি রঞ্জনাপ্রকাশ দেশাইয়ের নেতৃত্বে গঠিত কমিটির সুপারিশের ভিত্তিতেই এই আইন প্রণয়ন করা হয়েছে। উত্তরাখণ্ড সরকার ২০ জানুয়ারি পর্যন্ত এই বিধি বাস্তবায়নের জন্য সরকারি আধিকারিকদের প্রশিক্ষণ দেওয়া শুরু করেছে।