Uttarakhand-Goa CM: উত্তরাখণ্ডে মুখ্যমন্ত্রীর দৌড়ে এগিয়ে পুষ্কর, গোয়াতে নাম ঘোষণা দু-একদিনেই

দেরাদুন: ভোটে জিতলেও উত্তরাখণ্ড ও গোয়ার মুখ্যমন্ত্রী (BJP Uttarakhand and Goa CM) বাছতে হিমশিম খাচ্ছে বিজেপি৷ ফল ঘোষণার ১১ দিন কেটে গেলেও এখনও দুই রাজ্যের মুখ্যমন্ত্রী কে হবেন তা নিয়ে ধোঁয়াশা রয়েছে৷ তবে বিজেপি সূত্রে দাবি, সোমবারের মধ্যেই উত্তরাখণ্ডের মুখ্যমন্ত্রীর নাম চূড়ান্ত হবে৷ নাম চূড়ান্ত করতেই রাজ্যে আসছেন প্রতিরক্ষামন্ত্রী রাজনাথ সিং ও কেন্দ্রীয় মন্ত্রী মীনাক্ষী লেখি৷ সংসদীয় দলের বৈঠকের পরই মুখ্যমন্ত্রীর নাম ঘোষণা করবেন তাঁরা৷ আর গোয়া? বিজেপির দাবি, গোয়া নিয়েও খুব তাড়াতাড়ি জট দূর হবে৷

শোনা যাচ্ছে, উত্তরাখণ্ডে ফের পুষ্কর সিং ধামিকেই মুখ্যমন্ত্রী করতে চাইছে বিজেপি৷ কিন্তু বিধানসভা ভোটে তো তিনি হেরে গিয়েছেন৷ মুখ্যমন্ত্রীর পদ ধরে রাখতে হলে ৬ মাসের মধ্যে ফের ভোটে জিতে বিধানসভার সদস্য হতে হবে ধামিকে৷ তাই নিরাপদ কোনও কেন্দ্র থেকে তাঁকে জিতিয়ে বিধানসভায় পাঠানোটা জরুরি৷ উত্তরাখণ্ডের এক বিজেপি নেতা জানিয়েছেন, দলের ৬ বিধায়ক ধামির জন্য নিজেদের আসন ছেড়ে দিতে রাজি হয়েছেন৷ নেতারা তাঁকেই পরিষদীয় নেতা হিসেবে চাইছেন৷ মুখ্যমন্ত্রী হিসেবে অল্প সময়ের মধ্যে ভালো কাজ করেছেনও তিনি৷ তাই দলও ধামিকেই চাইছে৷ আজ বিকেলে পরিষদীয় দলের বৈঠক আছে৷ সকালে নবনির্বাচিত বিধায়কদের শপথ রয়েছে৷

অন্যদিকে গোয়াতে কেয়ারটেকার মুখ্যমন্ত্রী হিসেবে কাজ চালিয়ে যাচ্ছেন প্রমোদ সাওয়ন্ত৷ কিন্তু তাঁকেই মুখ্যমন্ত্রী রাখা হবে কিনা সে নিয়ে ভাবনা-চিন্তা চলছে বিজেপি অন্দরে৷ যদিও গোয়ার নেতাদের একাংশ জানিয়েছেন, সাওয়ন্তই মুখ্যমন্ত্রী হচ্ছেন৷ কেউ কেউ প্রাক্তন কেন্দ্রীয় মন্ত্রী বিশ্বজিৎ রানের নামও হাওয়ায় ভাসিয়ে দিচ্ছেন৷ বিশ্বজিৎ রানের বাবা প্রতাপ সিং রানে গোয়ার মুখ্যমন্ত্রী ছিলেন৷ তাঁর বিধানসভা কেন্দ্র ছিল পোরিয়েম৷ এই কেন্দ্রটিকে কংগ্রেসের দূর্গ বলা হত৷ এবারের বিধানসভা ভোটে কংগ্রেসের সেই দূর্গে ফাটল ধরায় বিজেপি৷ বিশ্বজিৎ রানের স্ত্রী দেভিয়া ১৩ হাজারের বেশি ভোটে ওই কেন্দ্র থেকে জয়ী হন৷ এত বড় ব্যবধানে রাজ্যের ৪০টি বিধানসভা কেন্দ্র থেকে কেউ জয়ী হয়নি৷ গোয়াতে আগামী ২৩ মার্চ শপথগ্রহণ হবে৷ সোম-মঙ্গলের মধ্যেই বিজেপির কেন্দ্রীয় পর্যবেক্ষক দল মুখ্যমন্ত্রীর নাম চূড়ান্ত করে ফেলবে৷